Marrëdhëniet SHBA-Rusi kanë hyrë në një fazë pozitive
Kontrolli i armëve dhe kërkesa e Rusisë për anëtarësim në OBT janë dy çështje kryesore me të cilat përballen Uashingtoni dhe Moska
Shumë ekspertë janë dakord se marrëdhëniet mes Shteteve të Bashkuara dhe Moskës janë më të mira tani se ç’kanë qenë për një kohë të gjatë. Korrespondenti i Zërit të Amerikës Andre de Neshnera foli me tre ish-zyrtarë të lartë të qeverisë amerikane për marrëdhënien mes Uashingtonit dhe Moskës. Presidenti Barak Obama e ka vënë përmirësimin e marrëdhënieve me Rusinë në qendër të përparësive të politikës së jashtme. Menjëherë pasi bëri betimin para dy vjetësh, ai u zotua që të rigjallëronte marrëdhëniet me Moskën, të cilat ishin tensionuar gjatë viteve të fundit të administratës së Presidentit Bush. Shumë ekspertë thonë se marrëdhëniet mes dy vendeve kanë hyrë pa dyshim në një fazë më pozitive. Gjenerali në pension i marinsave, Anthony Zinni shprehet më i përmbajtur duke thënë se marrëdhëniet mes dy vendeve duhet të menaxhohen me kujdes. Nga ana e tij, ish-Këshilltari i Sigurisë Kombëtare Brent Scowcroft thotë se Moska dhe Uashingtoni po fillojnë të punojnë së bashku. Ish-Sekretari i Shtetit Lawrence Eagleburger parashikon një rol më të madh për Rusinë në arenën ndërkombëtare. Ekspertët thonë se të dyja palët i kapërcyen mosmarrëveshjet kur ranë dakord vitin e kaluar për një traktat për pakësimin e armëve strategjike bërthamore. Brent Scowcroft thotë se ratifikimi i traktatit në Senat ishte thelbësor për t’i dhënë një shtysë marrëdhënies mes Uashingtonit dhe Moskës. Ekspertët thonë se hapi i mëtejshëm logjik do të ishte që Uashingtoni dhe Moska ta përqendrojnë vëmendjen tek pakësimi i armëve bërthamore me rreze të shkurtër veprimi. Analistët thonë se një shembull tjetër për marrëdhënie më të mira mes Rusisë dhe Shteteve të Bashkuara është ashpërsimi i pozicionit të Moskës ndaj Iranit. Duke shikuar drejt së ardhmes, shumë ekspertë thonë se Uashingtoni dhe Moska duhet të konsolidojnë përparimin e bërë në viitin 2010. Bisedimet e mundshme për kontrollin e armëve dhe kërkesa e Rusisë për anëtarësim në Organizatën Botërore të Tregtisë janë dy çështje kryesore me të cilat përballet Uashingoni dhe Moska në muajt e ardhshëm.